聽政
作者：陳造
朝代：宋

paragraphs: 爲政貴中和，偏徇古無取。
無心斯善應，奸譽乃其蠹。
柰何聞見間，往往用心誤。
扶弱抑其彊，古或垂此譽。
世異俗且殊，處今猶徇故。
曲直本不昧，彊弱豈所據。
君子不此恤，情僞溷丹素。
富室被剝朘，日有貧窶慮。
士夫受加陵，悔不齒編戶。
羸弊取必勝，玉色吞氣去。
不知世富室，如母子所怙。
不知意定向，未語機已露。
傳繼用一律，抱寃莫赴愬。
用是致和氣，南首問燕路。